Flytter Rune Øygard for å hindre flere sammenbrudd
Det var den unge jentas bistandsadvokat Nina Emilie Braathen Hjortdal som først tok ordet i retten torsdag. - Vi var vitne til i går at fornærmede hadde det veldig vanskelig da hun ble stilt spørsmål fra forsvarer. Tiltaltes nærvær gjorde det vanskelig for henne. Jeg ber derfor om at tiltalte flyttes fra plassen sin, sier bistandsadvokat Hjortdal. Hun viser til straffeprosesslovens paragraf 284. Bakgrunnen til kravet fra bistandsadvokaten er dramatikken som utspant seg mot slutten av rettsdagen onsdag. Da brøt den 16 år gamle jenta sammen i retten. Hun forlot rettssalen gråtende mens bistandsadvokaten holdt rundt henne. Dette skjedde etter de første spørsmålene fra Øygards forsvarer, Mette Yvonne Larsen. Jenta forsøkte å forklare seg videre, men til slutt bestemte dommeren at det var umulig å fortsette Larsens utspørring i den tilstanden jenta var i.Forsvarer Larsen er positiv til at hennes klient flyttes. - Det er helt greit. Vi vil at fornærmede skal kunne forklare seg på en best mulig måte. Men jeg reagerer på at jeg må lese om dette i media. Det må være mulig å snakke til meg først, sier forsvarer Mette Yvonne Larsen. Larsen understreker også at retten ikke må tolke det at tiltalte Øygard flytter seg på annen måte enn at han er samarbeidsvillig. Arbeiderparti-ordføreren blir flyttet fire-fem meter lenger bak i rettsalen, utenfor jentas synsvidde. Sammen med ham sitter medforsvarer Martin Eiebakke. Fortsetter utspørringen - Hvordan går det nå, spør dommeren den unge jenta. - Det går mye bedre, sier jenta spakt. Deretter fortsetter rettssaken med spørsmål fra forsvarer til den unge jenta. Jenta svarer greit, og den første halvtimen av rettsdagen går tilsynelatende greit. Ordføreren sitter og noterer som han har gjort de to første rettsdagene. Han titter rett som det er bort på jenta som sitter i vitneboksen. Øygard nekter straffskyld etter tiltalen. Går alt etter planen vil han starte sin forklaring senere torsdag.
For å forhindre at den 16 år gamle jenta på nytt bryter sammen i retten, blir overgrepstiltalte Rune Øygard flyttet lenger bak i rettssalen.